În anul 1914 inventatorul australian Frank Bottrill construieşte cel mai mare tractor din acele vremuri, tractorul Big Lizzie. Acesta putea remorca 2 vagoane la fel de uriaşe, fiecare având peste 9 metri lungime!

Ideea s-a născut văzând suferinţa cămilelor ce trebuiau să transporte greutăţi mari, însă tractorul nou proiectat, pe lângă faptul că trebuia să transporte o cantitate cât mai mare, trebuia să facă faţă condiţiilor dificile de drum (distanţe lungi, nisipuri şi tufişuri).

În timpul utilizării, tractorul a servit drept casă de locuit familiei Bottrill, vehiculul fiind pregătit să transporte, pe lângă încărcătură, combustibilul, apa şi toate resursele necesare unui drum lung.

Proiectat iniţial pentru transportul lânei, de-a lungul anilor a mai fost utilizat pentru transportul grâului, încărcătura unui singur transport ajungând la 900 saci, şi pentru dezrădăcinarea copacilor, 1500 hectare fiind transformate cu ajutorul său …

Big Lizzie era dotat cu un motor Blackstone de 60 CP, cu un singur cilindru, şi atingea viteza maximă de 3 Km/oră. Greutatea tractorului era de 45 tone iar capacitatea de transport de 80 tone.

Dimensiunile erau impresionante: lungimea totală 30 metri şi înălţimea 5,7 metri! În aceste condiţii raza de cotitură era de minim 60 de metri …



